b"\n_START_ARTICLE_\nMednarodni matemati\xc4\x8dni Kenguru\n_START_PARAGRAPH_\nMednarodni matemati\xc4\x8dni Kenguru je mednarodno matemati\xc4\x8dno tekmovanje. Mladi iz ve\xc4\x8d kot 30 dr\xc5\xbeav so\xc4\x8dasno re\xc5\xa1ujejo naloge na razli\xc4\x8dnih stopnjah, od prvega razreda devetletne osnovne \xc5\xa1ole do zaklju\xc4\x8dnega letnika srednje \xc5\xa1ole. To tekmovanje je najbolj mno\xc5\xbei\xc4\x8dno presku\xc5\xa1anje znanja matematike, zaradi igrivo in zabavno zastavljenih matemati\xc4\x8dnih problemov pa sodi tudi med najbolj priljubljena tekmovanja. Hkrati pa je na nekaterih stopnjah uporabljeno kot izbirno tekmovanje za klasi\xc4\x8dna tekmovanja v znanju matematike, ki dose\xc5\xbeejo svoj vrh na Mednarodnih matemati\xc4\x8dnih olimpijadah.\n_START_SECTION_\nZgodovina tekmovanja\n_START_PARAGRAPH_\nZa\xc4\x8detki tekmovanja segajo v leto  1994, ko so se na sede\xc5\xbeu Sveta Evrope v Strasbourgu zbrali organizatorji matemati\xc4\x8dnih tekmovanj  iz \xc5\xa1tevilnih evropskih dr\xc5\xbeav (tudi iz Slovenije). Takrat se je porodila ideja o enotnem tekmovanju, ki bi slu\xc5\xbeilo popularizaciji matematike med mladimi. _NEWLINE_To zamisel je v Avstraliji \xc5\xbee uresni\xc4\x8dil profesor matematike Peter O'Halloran. Med Avstralci je tekmovanje doseglo izredno velik uspeh. Ker je ideja o takem tekmovanju pri\xc5\xa1la iz Avstralije, de\xc5\xbeele kengurujev, se tekmovanje imenuje Evropski matemati\xc4\x8dni kenguru._NEWLINE_Leta 2005 se je tekmovanje preimenovalo v Mednarodni matemati\xc4\x8dni kenguru, saj na tekmovanju sodeluje vse ve\xc4\x8d ne evropskih dr\xc5\xbeav.\n_START_SECTION_\nPriznanja in nagrade\n_START_PARAGRAPH_\nZa uspeh na tekmovanju prejmejo tekmovalci Bronasto Vegovo priznanje. Najbolj\xc5\xa1i u\xc4\x8denci na tekmovanju, ki so hkrati uspe\xc5\xa1ni tudi na dr\xc5\xbeavnem tekmovanju za Zlato Vegovo priznanje se udele\xc5\xbeijo ekskurzije v organizaciji DMFA. Najuspe\xc5\xa1nej\xc5\xa1i temovalci na tekmovanju Mednarodni matemati\xc4\x8dni Kenguru se uvrstijo na podro\xc4\x8dno tekmovanje za Srebrno Vegovo priznanje._NEWLINE_U\xc4\x8denci, ki v vseh devetih letih \xc5\xa1olanja v osnovni \xc5\xa1oli osvojijo Bronasto Vegovo priznanje, prejemejo ob zaklju\xc4\x8dku \xc5\xa1olanja priznanje Diamanti kenguru. 3 najuspe\xc5\xa1nej\xc5\xa1i u\xc4\x8denci v generaciji, ki v tistem letu zaklju\xc4\x8duje O\xc5\xa0, po \xc5\xa1tevilu to\xc4\x8dk, zbranih v vseh razredih O\xc5\xa0, prejme tudi nagrado in pokal na posebni slovesnosti. Skupaj lahko u\xc4\x8denec zbere 755 to\xc4\x8dk. Priznanja Diamantni kenguru so prvi\xc4\x8d podelili leta 2012.\n_START_SECTION_\nStatistika\n_START_PARAGRAPH_\nNa tem tekmovanju vsako leto tekmujejo ve\xc4\x8d kot 3 milijoni osnovno\xc5\xa1olcev in srednje\xc5\xa1olcev iz ve\xc4\x8d kot 30 dr\xc5\xbeav. V Sloveniji se ga je leta 2006 udele\xc5\xbeilo kar 90 tiso\xc4\x8d tekmovalcev."